दरअसल घाटी के कश्मीरियों का विश्वास भारत में ख़त्म नहीं हुआ है बल्कि उनका विश्वास वर्तमान सिस्टम से उठ गया है । कश्मीर घाटी में भ्रष्टाचार इतना ज़्यादा है जितना देश में शायद और कहीं न हो । केन्द्र से जितना पैसा आता है , घाटी के कुछ अरब-ईरानी परिवार ही ईमानदारी से आपस में मिलकर बाँट खा लेते हैं । जनता तक वह पैसा नहीं पहुँचता है । श्रीनगर से बाहर विकास के नाम पर कुछ नहीं है । इसलिए आम लोगों के मन में सिस्टम के प्रति पिछले छह सात दशकों से ग़ुस्सा बढ़ता गया है और अन्ततः वह निराशा में बदल गया है । उस निराशा के क्षणों में अलगाववादी उनके हाथ में पत्थर दे देते हैं । बहुत लोगों को ध्यान में होगा कि जिन दिनों जम्मू कश्मीर में जगदेव राज्यपाल थे तो उन्होंने कश्मीर घाटी में भी सुशासन की ओर काम करना शुरु कर दिया था । उससे आम जनता को विश्वास होने लगा था कि उनके लिए भी घाटी में कुछ करने की आशा है । लेकिन इससे वहाँ के सभी राजनैतिक दलों को ख़तरा पैदा हो गया कि वे घाटी में अप्रासांगिक हो जाएँगे या फिर उन्हें भी स्वयं अपनी दिशा बदलनी होगी । अलगाववादियों के अस्तित्व के लिए ही ख़तरा पैदा हो गया था । जगमोहन का विरोध करने वाले भी यही दल थे और सड़कों पर जगमोहन मुर्दाबाद का नारा लगाने वाले भी वही लोग थे जिनके बच्चे आज पत्थर मार रहे हैं । उनकी संख्या और चेहरे लगभग वही हैं । आज भी वही स्थिति है । अलगाववादियों का समर्थन करने वाले आज भी उतने हैं । लेकिन वे चिल्लाते ज़ोर से हैं इसलिए सारे देश में सुनाई पड़ते हैं । वर्तमान सरकार यदि सुशासन ला पाती है तो यह चिल्लाहट स्वयं बन्द हो जाएगी । तब कश्मीर की आम जनता सरकार के साथ होगी । अलगाववादी और पत्थरबादी अपने आप अलग थलग पड़ जाएँगे ।